《泊蕲州城下晚思》
宋代·董嗣杲

日落乌雀下，笛声起谯楼。
舟泊倦欹枕，枕此秋江头。
寸心积万思，浪寄非久留。
斩新雉堞壮，环堑柳影稠。
城中酒旗飞，窃窕吴姬讴。
风传何凄然，抑扬邈难俦。
往时委黄茅，今此开青油。
香凝燕寝晓，喜见鸿集秋。
矶月照客衣，苦触听砧愁。
夜深不敢语，我吟月解不。
月落不旋踵，云过江声浮。
逗晓入城步，将诗扣郡侯。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。